Wêreldswemkampioenskap: Nog geen medalje vir SAAustralië se Elijah Winnington. (Foto: François-Xavier MARIT / AFP) Die eerste dag van die Wêreldswemkampioenskap wat Saterdag in Boedapest in Hongarye begin het, het sonder enige opwinding vir die Suid-Afrikaanse span verloop toe die eerste vyf eindrondes afgehandel is. Nie een Suid-Afrikaner was in die eindrondes van die 400 m‑vryslag vir mans, 400 m-vryslag vir vroue, 400 m- individuele wisselslag vir mans, 4×100 m-vryslag vir mans en 4×100 m-vryslag vir vroue betrokke nie. Die eerste eindrondes is gekenmerk deur ŉ nuwe geslag Australiese swemmers wat na vore getree het, asook ou bekendes in die Amerikaanse span wat hul kant gebring het. * In die 400 m-vryslag vir mans het Australië se Elijah Winnington die Aussies se medaljedroogte van 17 jaar verbreek toe hy in 3:31.22 gewen het. * In die 400 m-vryslag vir vroue het die Amerikaner Katie Ledecky haar vierde wêreldtitel en die Amerikaners se eerste goue medalje op vanjaar se byeenkoms gewen toe sy eerste in 3:58.15 geëindig het. * In die 400 m- individuele wisselslag vir mans was Frankryk se Leon Marchand in 4:04.28 baas. Dit was die vinnigste tyd wat die afgelope tien jaar opgestel is en Michael Phelps se wêreldrekord van 4:03.84 is binne sy bereik. * In die 4×100 m-vryslag vir mans het Amerika sy spiere gebult, hoofsaaklik te danke aan Caeleb Dressel en Ryan Held. Die Amerikaners het in 3:09.34 gewen. Australië was tweede en Italië derde. * In die 4×100 m-vryslag vir vroue het die Aussies die goue medalje in 3:30.95 gewen met Kanada tweede en Amerika derde.